दिसपुर , 18 नभेम्बर : राइज्योयारि बिसायख'थि आयगआ बि टि सि बिसायख'थिनि अक्ट' आरो समफारिखौ 17 नभेम्बर मंगलबारखालि फोसावो । मोन्नै खोलोबजों खुंजानो गोनां बि टि सि बिसायख'थिनि गिबि खोलोबनि बिसायख'थिखौ उदालगुरि आरो बागसा जिल्लायाव 7 डिसेम्बर समबारखालि खुंनाय जागोन । फुंबिलि 7.30 बाजिनिफ्राय बेलासिनि 4.30 बाजिसिम बिसायख'थिनि भट आजावनाय जागोन । गिबि खोलोबनि बिसायख'थि खुंनायाव माबाफोर जाहोनाव फिन भट खुंनो गोनां जायोब्ला अखानायै 8 डिसेम्बरनि फुबिलि 7.30 बाजिनिफ्राय बेलासिनि 4.30 बाजिसिम भट आजावफिन्नाय जागोन । नैथि खोलोबनि बिसायख'थिया 10 डिसेम्बर बृहस्पतिबारखालि फुंबिलि 7.30 बाजिनिफ्राय बेलासिनि 4.30 बाजिसिम चिरां आरो कक्राझार जिल्लानि बियाबफोराव खुंनाय जागोन । बिसायख'थि खुंनाय समाव माबाफोर जाहोननि थाखाय भट खुंफिननांगौ जायोब्ला अखानायै 11 डिसेम्बर फुंबिलि 7.30 बाजिनिफ्राय बेलासिनि 8.30 बाजिसिम भट आजावनाय जागोन । बिसायख'थिनि भट सान्नायखौ 12 डिसेम्बर शनिबार फुबिलि 8.00 बाजिनिफ्राय सान्नाय जागोन आरो बे सानखालिनो फिथाइखौबो फोसावनाय जागोन । 
दिन्दांनानै थानाय बि टि सि बिसायख'थिनि अक्ट'खौ जोबथारनायाव फोसावबाय , फैगौ डिसेम्बर दाननि 7 आरो 10 अक्ट'आव मोन्नै खोलोबजों बिसायख'थिआ खुंजागोन